Na temelju čl. 13 Zakona o udrugama(„Narodne novine“ broj 74/14) (u nastavku teksta: Zakon), Hrvatski savez za esperanto (u nastavku teksta: Savez) na sjednici Skupštine Saveza održanoj 23. svibnja 2015. godine donosi




       S  T  A  T  U  T

HRVATSKOG SAVEZA ZA ESPERANTO

I. OPĆE ODREDBE
Članak 1.


Savez nastavlja svoje djelovanje i zasniva svoje postojanje na tradicijama prve hrvatske zemaljske esperantske udruge „Društvo hrvatskih esperantista“ utemeljene 28. prosinca 1908. godine u Zagrebu te „Saveza esperantista Hrvatske“ utemeljenog 9. rujna 1945. godine u Zagrebu, a uspostavom samostalne demokratske Republike Hrvatske registriran je kao „Hrvatski savez za esperanto“.

I.1.
Predmet
Članak 2.

Statutom Saveza (u nastavku teksta: Statut) uređuju se sva pitanja važna za djelovanje Saveza kao udruge sukladno čl. 13., st. 3. i 4. te čl. 20., st. 1., 2., 3. i 4.  Zakona.


I.2.
Naziv i sjedište Saveza
Članak 3.

Naziv Saveza glasi: 
- na hrvatskom: HRVATSKI SAVEZ ZA ESPERANTO;

- na esperatu: KROATA ESPERANTO-LIGO.

Skraćeni naziv Saveza glasi:

- na hrvatskom: HSE;

- na esperantu: KEL.






Članak 4.

Sjedište Saveza je u Zagrebu.
Odluku  o  promjeni  sjedišta  donosi  Skupština Saveza  na prijedlog Uprave Saveza,  a 

odluku o promjeni adrese u sjedištu Saveza donosi Uprava Saveza.

I.3.
Zastupanje

Članak 5.


Savez u pravnom prometu zastupa predsjednik na temelju ovlaštenja Skupštine Saveza. Skupština Saveza može ovlastiti i druge osobe za zastupanje Saveza.






Članak 6.


Osoba ovlaštena za zastupanje:


- odgovara za zakonitost rada Saveza;


- vodi poslove Saveza sukladno odlukama Skupštine i Uprave;


- odgovorna je za podnošenje Skupštini prijedloga godišnjeg financijskog izvješća;


- dostavlja zapisnik s redovne sjednice Skupštine Saveza nadležnom uredu koji vodi registar udruga;


- sklapa ugovore i poduzima druge pravne radnje u ime i za račun Saveza;

- saziva sjednicu Skupštine Saveza;


- obavlja i druge poslove u skladu sa zakonom, Statutom i aktima Saveza.


I.4.
Izgled pečata udruge

Članak 7.


Pečat Saveza je okruglog oblika, promjera 3 cm s obodno ispisanim nazivom na hrvatskom jeziku i esperantu te sjedištem Saveza, a u sredini pečata ima znak.

Znak Saveza je zelena zvijezda s pet krakova.

Savez ima zastavu. Zastava je zelene boje u čijem je lijevom gornjem kutu uz stijeg bijeli pravokutnik u kojem je smještena zelena zvijezda s pet krakova u središtu.


Pečat čuva i ovlašten ga je koristiti predsjednik ili osoba koju on ovlasti.







Članak 8.


Savez je član Svjetskog esperantskog saveza čiji naziv na esperantu glasi: Universala Esperanto-Asocio, a skraćeni naziv glasi: UEA.


Savez usvaja znak i zastavu međunarodnog esperantskog pokreta opisane u članku 7., stavak 2. i 3. ovog Statuta.


Savez može surađivati i učlanjivati se i u druge asocijacije i udruge u zemlji i inozemstvu.


Službeni jezici Saveza su ravnopravno: hrvatski i esperanto.

I.5.
Područje djelovanja

Članak 9.


Savez  sukladno  ciljevima  djeluje  na području  kulturne  i  međunarodne  suradnje 

usmjeravajući svoju djelatnost na njegovanje, promicanje i unapređivanje ideje mira i međunarodne suradnje širenjem upotrebe neutralnog sredstva komuniciranja među ljudima u čitavom svijetu, a to je međunarodni jezik esperanto sa svojom zajednicom govornika, stvaralaca i nositelja raznih oblika multikulturalnosti.
II. CILJEVI, PODRUČJE DJELOVANJA I DJELATNOSTI KOJIMA SE OSTVARUJU CILJEVI
II.1.
Ciljevi






Članak 10.
Savez je neprofitna organizacija koja se ne osniva sa svrhom stjecanja dobiti, ali može 
obavljati gospodarsku djelatnost u skladu s člankom 30. Zakona. 

Ciljevi Saveza su:


- udruživanje esperantskih udruga i esperantista pojedinaca s ciljem proširenja i unapređenja uporabe međunarodnog jezika esperanta;

- organiziranje članstva radi praktične primjene međunarodnog jezika esperanta u zemlji te međunarodnim odnosima otklanjanjem jezičnih prepreka i ostvarivanjem miroljubive suradnje i razumijevanja s posebnim naglaskom na ideji mira;


- poticanje u olakšavanju različitih duhovnih i materijalnih odnosa među ljudima, unatoč razlikama među narodima, rasama, spolovima, vjeri, politici i jezicima;

- razvijanje uzajamnog poštovanja, prijateljstva i osjećaja solidarnosti među svojim članovima;


- sudjelovanje u kulturnoj suradnji s inozemstvom, a osobito djelovanje na promidžbi hrvatske kulture u svijetu koristeći se esperantom, ali i drugim jezicima.

II.2.
Djelatnosti kojima se ostvaruju ciljevi

Članak 11.


Za ostvarivanje ciljeva, radi kojih je osnovan, Savez obavlja sljedeće aktivnosti:


- organizirano okuplja članstvo i djeluje u esperantskom pokretu na načelima ravnopravnog jezičnog razumijevanja rabeći međunarodni jezik esperanto sa svrhom olakšavanja svakovrsnih duhovnih i materijalnih odnosa među ljudima i narodima;

- predstavlja i zastupa svoje članstvo u zemlji i inozemstvu;

- organizira informativnu, obrazovnu i izdavačku djelatnost za potrebe članstva;

- organizira savjetovanja, predavanja, seminare, kongrese, tribine esperantista te druge stručne skupove domaćeg i međunarodnog značaja;


- surađuje s drugim srodnim domaćim i inozemnim udrugama;


- organizira susrete esperantista s ciljem praktične primjene međunarodnog jezika esperanta;


- potiče i pomaže osnivanje esperantskih udruga;


- potiče i promiče učenje esperanta i njegove uporabe;

- informira javnost o postignućima esperantskog pokreta kod nas i u svijetu;

- izdaje službeno glasilo Saveza te ostale tiskovine: knjige, biltene, časopise udruga članica Saveza i sl.;


Savez djeluje na svim područjima gdje se koristi ili se može koristiti međunarodni jezik esperanto, kao naprimjer u kulturi, obrazovanju, izdavaštvu, sportu, trgovini, turizmu i  slično 

i to neposredno svojom djelatnošću ili suradnjom s drugim pravnim osobama i pojedincima koji pokažu spremnost za takvu suradnju.
 Savez može u tom smislu sâm ili s drugima osnovati pravne osobe ili biti njihov vlasnik, suvlasnik ili dioničar (škole, sveučilišta, instituti, trgovačka društva, zaklade i slično), koje onda prema osnivačkom aktu obavljaju djelatnosti za potrebe Saveza i kojima Savez upravlja samostalno ili u suradnji s drugima; Savez može osnivati i svoje vlastite interne fondove u kojima će prikupljati namjenska sredstva za financiranje raznih projekata iz svoje djelatnosti, a posebno iz djelatnosti navedenih u ovom članku.
III. NAČIN OSIGURAVANJA JAVNOSTI DJELOVANJA SAVEZA
Članak 12.


Rad Saveza je javan, a javnost rada Saveza osigurava se pravodobnim i istinitim obavještavanjem članova Saveza o svim bitnim odlukama i drugim važnim pitanjima iz djelovanja Saveza putem službenog glasila, biltena, internetskih stranica Saveza i slično.

Svi članovi Saveza imaju pravo sudjelovati u radu Saveza sukladno odredbama Statuta i Zakona te pravo uvida u rad tijela i odluke koje njegova tijela donose.






Članak 13.


Sjednice tijela Saveza ne mogu se zatvoriti za javnost, osim u izuzetnim slučajevima radi zaštite interesa maloljetnika i kada je to radi posebne zaštite maloljetnika propisano zakonom i drugim propisom te radi narušavanja javnog reda i mira i ograničenog kapaciteta prostora u kojem se sjednica održava.






Članak 14.

S ciljem što potpunijeg ostvarivanja javnosti djelovanja, Savez izdaje svoje službeno glasilo „Tempo“ u skladu s propisima o javnom informiranju, a uz financijsku potporu Ministarstva kulture Republike Hrvatske, Grada Zagreba i drugih mogućih financijera. Odluku o izdavanju glasila i imenovanju glavnog urednika donosi Skupština Saveza na prijedlog Uprave Saveza na sjednici Skupštine Saveza za svaku narednu godinu na temelju financijskog plana i programa djelovanja Saveza.


Savez po potrebi i u skladu s financijskim mogućnostima izdaje i druga sredstva javnog informiranja (publikacije, biltene, plakate i slično), u skladu s propisima o izdavačkoj djelatnosti.


Informacije  o  djelovanju  Saveza  daje  predsjednik, potpredsjednici i tajnik Saveza  ili 

osobe koje oni u određenim slučajevima, u skladu s posebnim programima djelovanja Saveza, posebno ovlaste.






Članak 15.


Savez može otvoriti radna mjesta i zaposliti djelatnike za obavljanje djelatnosti iz svog 

djelokruga rada, ako su za takvo zaposlenje osigurana sredstva kroz djelatnost, subvencije, dotacije ili na drugi zakonski dozvoljen način. Odluku o otvaranju radnog mjesta, zasnivanju radnog odnosa sa zaposlenikom te visini plaće donosi Uprava Saveza.


Savez može imati i svoje ustrojstvene oblike bez svojstva pravne osobe, kao podružnice, ogranke, klubove, sekcije i slično. Ustrojstveni oblik može se osnovati i na inicijativu najmanje tri redovna člana Saveza. Ustrojstveni oblik mora imati svoju skupštinu koja bira i imenuje svoju upravu (umjesto izraza „uprava“ može se koristiti i drugi naziv) od najmanje tri člana i to: predsjednika, tajnika i blagajnika. Ustrojstveni oblik djeluje u skladu sa Statutom Saveza i analogno ga primjenjuje i s uvjetima koje odredi Uprava Saveza u svojoj odluci o osnivanju ustrojstvenog oblika.
IV. ČLANSTVO U SAVEZU, PRAVA, OBVEZE I  ODGOVORNOST

IV.1.
Članovi Saveza
Članak 16.


Svaka fizička i pravna osoba koja to želi i koja prihvaća ciljeve radi kojih je Savez osnovan i odredbe ovog Statuta može postati njenim članom sukladno Zakonu i Statutu. Pravna osoba ostvaruje članstvo u Savezu putem svojeg ovlaštenog predstavnika.






Članak 17.


Članovi Saveza su redovni, pomažući i počasni.


Redovnim članovima mogu postati:


- esperantske udruge koje su registrirane u Republici Hrvatskoj (u daljnjem tekstu: udruge članice Saveza) na temelju podnesenog pisanog zahtjeva za prijem u članstvo;


- esperantisti fizičke osobe koji nisu članovi udruga članica Saveza  (u daljnjem tekstu: individualni članovi Saveza) na temelju podnesenog pisanog zahtjeva za prijem u članstvo. Individualni članovi Saveza mogu biti državljani Republike Hrvatske i strani državljani ako imaju reguliran boravak u Republici Hrvatskoj duži od tri mjeseca.

Osobe mlađe od 14 godina kao i maloljetne osobe mogu biti individualni članovi Saveza u skladu s čl. 12., Zakona, ali ne mogu birati niti biti birani u tijela Saveza.


Pomažući članovi su osobe koje se učlanjuju u Savez s ciljem da svojom članarinom ili prilozima pomognu rad Saveza. Pomažući članovi mogu biti domaće i strane, fizičke i pravne osobe.

Počasnim članom može postati fizička osoba, državljanin Republike Hrvatske ili udruga  registrirana  u  Republici  Hrvatskoj  koji  su  svojim  djelovanjem  posebno doprinijeli

ostvarivanju ciljeva Saveza.


Političke stranke i udruge vjerskog karaktera, bilo domaće, bilo strane, ne mogu biti članovi Saveza.


Definicije:


- Esperantska udruga je udruga koja okuplja esperantiste i u kojoj je esperanto jedan od službenih jezika;


- Esperantist je fizička osoba koja razumije i govori esperanto barem na razini znanja potrebnog za polaganje ispita iz esperanta za početnika prema pravilima Saveza.






Članak 18.

Fizička ili pravna osoba koja želi postati redovnim ili pomažućim članom Saveza podnosi zahtjev Upravi Saveza.
Članak 19.


Odluku o prijemu esperantske udruge u redovno članstvo Saveza, čime ona postaje udruga članica Saveza, donosi Skupština Saveza na prijedlog Uprave i to na prvoj narednoj sjednici Skupštine ukoliko je podneseni zahtjev prošao proceduru utvrđivanja prijedloga na sjednici Uprave. Uprava je dužna razmotriti zahtjev esperantske udruge na svojoj prvoj sjednici nakon zaprimanja zahtjeva, koji mora biti podnesen najmanje 30 dana prije održavanja sjednice Uprave.

Odluku o prijemu individualnih članova donosi Uprava na svojoj prvoj sjednici nakon zaprimanja zahtjeva, koji mora biti podnesen najmanje 30 dana prije održavanja sjednice Uprave.


Odluku o prijemu pomažućih članova, bilo fizičkih, bilo pravnih osoba donosi Uprava na svojoj prvoj sjednici nakon zaprimanja zahtjeva, koji mora biti podnesen najmanje 30 dana prije održavanja sjednice Uprave.

Odluku o prijemu u počasno članstvo donosi Skupština Saveza na prijedlog Uprave.

Na žalbeni postupak protiv odluke o odbijanju zahtjeva za prijem u članstvo iz ovoga članka primjenjuje se odredba članka 22., st. 3.







Članak 20.
U Savezu se vodi Registar članova u skladu s odredbama članka 12. st. 4. i 5. Zakona. O obliku i sadržaju registra i načinu njegovog vođenja odlučuje Uprava Saveza.
IV.2.
Prava, obveze i stegovna odgovornost






Članak 21.


Redovni članovi Saveza plaćaju članarinu u iznosu koji odredi Skupština Saveza, biraju i mogu biti birani u tijela Saveza, imaju pravo biti informirani o radu Saveza i imaju druga prava utvrđena Zakonom i Statutom.

Pomažući  i  počasni  članovi  mogu  djelovati  u  svim oblicima djelovanja Saveza kao i
redovni članovi, ali ne mogu birati i biti birani u tijela Saveza.





Članak 22.


Članstvo u Savezu prestaje:


- pisanom izjavom o istupanju iz članstva;

- isključenjem radi nepoštivanja odredbi Statuta, odluka i akata tijela Saveza, povrede prava drugih članova u Savezu ili ako svojim ponašanjem narušava ugled Saveza  te  neplaćanja članarine za prethodnu u tekućoj godini.


Odluku o isključenju individualnog člana donosi Uprava Saveza na način predviđen za primanje individualnih članova u Savez, a odluku o isključenju udruge članice Saveza donosi Skupština Saveza na način predviđen za primanje u članstvo.

Protiv odluke o isključenju dopuštena je žalba u roku od 15 dana, o kojoj odlučuje Uprava Saveza za individualne članove, a Skupština Saveza za udruge članice i to na prvom narednom zasjedanju.
V. UPRAVLJANJE SAVEZOM I TIJELA SAVEZA
Članak 23.


Redovni članovi Saveza upravljaju Savezom preko svojih izabranih predstavnika u tijelima Saveza u skladu s ovim Statutom.

Redovni član Saveza ne može delegirati drugu osobu da ga zastupa na sjednici tijela Saveza i da raspolaže njegovim glasom.
Članak 24.

Tijela Saveza su:

- Skupština;


- Predsjednik, potpredsjednici (3);


- Tajnik;


- Uprava;


- Nadzorni odbor.


V.1.
Skupština Saveza






Članak 25.


Skupština je najviše tijelo upravljanja Savezom, a nju čine izabrani odnosno imenovani članovi Skupštine. Članove Skupštine biraju redovni članovi i to udruge članice Saveza i individualni članovi Saveza.

Udruge članice biraju odnosno imenuju svoje članove Skupštine Saveza prema broju svojih članova za koje je plaćena članarina Savezu u trenutku raspisivanja izbora za Skupštinu Saveza i to:

- jednog člana Skupštine udruga članica s 3 do 10 članova;
- dva člana Skupštine udruga članica s 11 do 20 članova;


- tri člana Skupštine udruga članica s 21 do 30 članova;

- četiri člana Skupštine udruga članica s 31 do 40 članova;


- pet članova Skupštine udruga članica s 41 do 50 članova;


- šest članova Skupštine udruga članica s 51 do 60 članova; 


- sedam članova Skupštine udruga članica sa 60 do 100 članova; i


- osam članova Skupštine udruga članica s više od 100 članova.


Individualni članovi Saveza su posebna izborna jedinica i oni biraju članove Skupštine Saveza prema ukupnom broju individualnih članova Saveza identično kako je propisano u prethodnom stavku ovog članka za udruge članice Saveza. Odluku o načinu izbora članova Skupštine iz reda udruga članica Saveza te Izborne jedinice individualnih članova donosi Uprava Saveza, a provodi ih Izborna komisija koju u tu svrhu imenuje Uprava Saveza.

Mandat članova Skupštine je četiri godine s mogućnošću ponovnog izbora.


Redovna sjednica Skupštine Saveza održava se po potrebi, a najmanje jednom godišnje i saziva je predsjednik Saveza na temelju odluke Uprave Saveza kojom se utvrđuje prijedlog dnevnog reda.

 Izvanrednu sjednicu Skupštine Saveza može sazvati Uprava Saveza na vlastitu inicijativu, na zahtjev Nadzornog odbora, na zahtjev jedne trećine individualnih članova Saveza ili jedne trećine ukupnog broja članova u udrugama članicama Saveza. Zahtjev za sazivanje izvanredne sjednice Skupštine Saveza mora biti upućen Upravi Saveza u pisanom obliku s prijedlogom dnevnog reda i nosiocem podmirenja troškova održavanja sjednice.

Ako se Uprava Saveza ne očituje o zahtjevu predlagača iz prethodnog stavka ovog članka u roku od 30 dana od dana zaprimanja zahtjeva, izvanrednu sjednicu Skupštine Saveza može sazvati podnositelj zahtjeva.


Na izvanrednoj sjednici Skupštine Saveza razmatra se samo predloženi dnevni red zbog kojeg je sjednica i sazvana.


Skupština se saziva dostavljanjem pisanih poziva članovima Skupštine najmanje 15 dana prije održavanja sjednice. Poziv sadrži podatke o mjestu i vremenu održavanja sjednice te prijedlog dnevnog reda. Uz poziv dostavljaju se i materijali potrebni za raspravu na sjednici Skupštine.







Članak 26.


Izborna sjednica Skupštine Saveza održava se svake četvrte godine.

Izbori za članove Skupštine Saveza održavaju se najkasnije do isteka roka od 60 dana od isteka mandata članovima Skupštine. Svaka udruga članica Saveza je posebna izborna jedinica, a svi individualni članovi čine jednu izbornu jedinicu. Nova Skupština Saveza konstituira se najkasnije 30 dana nakon provedenih izbora. Konstituirajuću sjednicu nove Skupštine Saveza saziva predsjednik Saveza na temelju odluke Uprave Saveza kojom se utvrđuje prijedlog dnevnog reda.

Članak 27.


Na sjednicama Skupštine Saveza vodi se zapisnik o radu Skupštine. Glasovanje je javno ako Skupština ne odluči drugačije. Tajno se glasuje ako za izbor Predsjednika i/ili potpredsjednika, tajnika, članova Uprave, Nadzornog odbora ima više kandidata nego što se bira. Izabran je onaj kandidat ili kandidati koji dobiju najveći broj glasova. Ako više kandidata ima jednak broj glasova, izbori se za njih ponavljaju dok se ne izabere kandidat s najvećim brojem glasova. Za članove Uprave izbori se ponavljaju samo za one kandidate koji imaju jednak broj glasova za izbor u Upravu Saveza.







Članak 28.


Skupština može pravovaljano odlučivati ako sjednici prisustvuje natpolovična većina članova Skupštine.

Ako sjednici Skupštine Saveza ne pristupi natpolovična većina njenih članova, sazivatelj određuje stanku od sat vremena i saziva novu sjednicu Skupštine, s time da tada Skupština može donositi pravovaljane odluke ukoliko je nazočno najmanje četvrtina plus jedan član Skupštine.


Pravovaljane odluke Skupština Saveza donosi natpolovičnom većinom glasova nazočnih članova, osim ako ovim Statutom nije drukčije određeno.


Odluke o donošenju Statuta, njegovim izmjenama i dopunama i prestanku Saveza te odluke o kupnji i prodaji nekretnina, Skupština donosi dvotrećinskom većinom nazočnih članova Skupštine.






Članak 29.


Skupština Saveza:


- donosi Statut Saveza, te njegove izmjene i dopune;


- donosi opće akte Saveza;


- daje smjernice za rad Saveza;


- bira i razrješava dužnosti osobe ovlaštene za zastupanje;


- bira i razrješava dužnosti druga tijela Saveza;


- razmatra i usvaja izvješća o radu tijela Saveza i ocjenjuje njihov rad;


- donosi po potrebi poslovnik o radu Skupštine Saveza;


- odlučuje o povezivanju s drugim udrugama i statusnim promjenama;


- usvaja plan rada i financijski plan za sljedeću kalendarsku godinu i izvješće o radu za prethodnu kalendarsku godinu;


- usvaja godišnje financijsko izvješće;


- odlučuje o promjenama ciljeva i djelatnosti, prestanku rada i raspodjeli preostale imovine Udruge;


- odlučuje o prestanku rada Saveza;


- odlučuje i o drugim pitanjima utvrđenim Zakonom i Statutom te o pitanjima za koja Statutom nije utvrđena nadležnost drugih tijela Saveza.

V.2.
Predsjednik Saveza, potpredsjednici (3)






Članak 30.

Predsjednik Saveza:


- osigurava pravilan i zakonit rad Saveza, a bira ga Skupština Saveza na vrijeme od četiri godine uz mogućnost da bude ponovno biran;

- zastupa i predstavlja Savez, predsjeda sjednicama Skupštine Saveza i odgovara za zakonitost rada Saveza;


- ujedno je i predsjednik Skupštine Saveza i predsjednik Uprave;


- saziva sjednice Uprave i predlaže dnevni red;


- saziva sjednice Skupštine uz prethodnu suglasnost Uprave i predlaže dnevni red;


- obvezan je provoditi odluke i smjernice Saveza.





Članak 31.


Predsjednik Saveza može biti razriješen i prije isteka roka na koji je izabran:

- na vlastiti zahtjev;


- ukoliko ne postupa u skladu s odlukama i smjernicama Skupštine Saveza, ako djeluje protivno Zakonu, ovom Statutu, odnosno drugom općem aktu, ako prekorači ovaštenja ili ako svojim djelovanjem i istupanjem šteti ugledu Saveza.

Prijedlog Skupštini Saveza za opoziv predsjednika Saveza mogu podnijeti članovi Uprave, Nadzorni odbor, trećina individualnih članova ili trećina ukupnog broja članova iz udruga članica Saveza.






Članak 32.


U slučaju spriječenosti ili odsutnosti predsjednika Saveza zamjenjuje potpredsjednik kojeg ovlasti predsjednik. Ako je predsjednik zbog objektivnih okolnosti spriječen da donese odluku/ovlaštenje koji od potpredsjednikâ će ga zamjenjivati, onda takvu odluku donosi Uprava natpolovičnom većinom glasova.

Mandat potpredsjednikâ traje četiri godine uz mogućnost da budu ponovno birani.


Potpredsjednik može biti razriješen odnosno opozvan i prije isteka roka na koji je izabran i po postupku utvrđenom člankom 31. ovog Statuta.


V.3.
Tajnik Saveza






Članak 33.


Tajnik Saveza bira se na četiri godine uz mogućnost da bude ponovno biran.


Tajnik Saveza:


- priprema nacrte prijedloga općih akata koje donosi Skupština Saveza;

- priprema sjednice Skupštine i Uprave Saveza te osigurava njihov rad;


- vodi Registar članova Saveza;


- brine se o obavljanju računovodstvenih i financijskih poslova Saveza;


- brine se o provođenju odluka i zaključaka tijela Saveza;


- brine se o redovnom izlaženju službenog glasila Saveza;

- vodi i čuva arhivu Saveza;


- obavlja stručne i druge poslove za potrebe Uprave i Skupštine Saveza u skladu s općim aktima Saveza.


Tajnik je za svoj rad odgovoran Skupštini i Upravi Saveza.


Tajnik može biti zaposlenik Saveza, o čemu donosi odluku Uprava Saveza, koja upošljava izabranog tajnika i određuje mu visinu plaće.


V.4.
Uprava Saveza







Član 34.


Uprava Saveza je izvršno tijelo Saveza i najviše tijelo upravljanja između dvije sjednice Skupštine Saveza.
Upravu Saveza čine: predsjednik, tri potpredsjednika, tajnik te šest do osam članova koje bira i imenuje Skupština Saveza na prijedlog Uprave i to za mandatno razdoblje od četiri godine.

Članovi Uprave Saveza mogu biti razriješeni dužnosti i prije isteka mandata ako:


- su prekršili Zakon;


- postupaju suprotno odlukama Uprave i Skupštine Saveza;


- izgube poslovnu sposobnost;


- podnesu ostavku.


Svaki član Uprave može zatražiti svoje razrješenje i prije isteka mandata na koji je izabran, s time da je dužan obavljati svoju dužnost do donošenja odluke o razrješenju. Skupština je dužna donijeti odluku o zahtjevu za razrješenje na prvoj sjednici nakon podnesenog zahtjeva.


Na opoziv članova Uprave primjenjuju se odredbe članka 31. ovog Statuta.







Članak 35.


Uprava Saveza:


- utvrđuje prijedloge akata koje donosi Skupština Saveza;


- odlučuje o sazivanju sjednice Skupštine, predlaže dnevni red, priprema materijale za sjednicu Skupštine i izvršava njene odluke;


- odlučuje o prihvaćanju zaključnog računa Saveza;


- odlučuje o rasporedu viška ostvarenih sredstava nakon podmirenja rashoda te o prijenosu u sljedeću poslovnu godinu ili izdvajanju u namjenske fondove;

- osniva odbore, komisije i druga tijela koja pomažu ostvarivanju ciljeva Saveza;

- brine se o informiranju javnosti;


- osniva, u skladu s propisima, stručnu službu Saveza i utvrđuje uvjete i način rada, ako su osigurana potrebna sredstva;


- surađuje s udrugama članicama Saveza i pomaže im u ostvarivanju ciljeva koje  na njihov poticaj zajednički utvrde;


- utvrđuje prijedloge plana rada i financijskog plana za sljedeću kalendarsku godinu;

- utvrđuje prijedlog godišnjeg financijskog izvješća;

- utvrđuje prijedlog izvješća o radu Saveza za prethodnu kalendarsku godinu;


- utvrđuje prijedlog financijskog izvješća za prethodnu kalendarsku godinu;


- utvrđuje strategijski program djelovanja Saveza;


- utvrđuje prijedlog visine članarine za individualne članove i udruge članice Saveza;


- odlučuje o prijemu i o isključenju iz članstva individualnih članova Saveza;

- odlučuje o korištenju imovine, odnosno raspodjeli prikupljenih sredstava;


- osniva svoje interne fondove u skladu s člankom 11. ovog Statuta;

- donosi po potrebi poslovnik o radu Uprave;


- predlaže po potrebi Skupštini Saveza poslovnik o radu Skupštine;

- donosi odluku o raspisivanju izbora za Skupštinu Saveza, o broju članova koji se biraju u Skupštinu Saveza u pojedinim udrugama članicama Saveza, kao i broju članova koje biraju individualni članovi Saveza te osniva komisiju za provedbu izbora za Skupštinu Saveza;

- utvrđuje prijedlog kandidata za izbor Predsjednika, Potpredsjednikâ, tajnika, članova Uprave i Nadzornog odbora;


- saziva redovnu, izvanrednu ili izbornu sjednicu Skupštine Saveza i utvrđuje prijedlog dnevnog reda;


- utvrđuje prijedlog radnih tijela za sjednice Skupštine Saveza;

- donosi odluku o provođenju godišnje inventure, osniva komisiju za popis imovine i obveza i usvaja njeno izvješće;


- osniva ustrojbene oblike Saveza bez svojstva pravne osobe;


- utvrđuje prečišćeni tekst Statuta s njegovim izmjenama i dopunama;

- imenuje osobe u upravna tijela pravnih osoba kojih je vlasnik ili suvlasnik;


- vrši izbor i imenuje osobe u upravna tijela pravnih osoba kojih je vlasnik ili suvlasnik ako je za takve osobe Uprava raspisala bilo interni, bilo vanjski natječaj;


- obavlja i druge poslove sukladno Zakonu i Statutu Saveza.


Uprava radi na sjednicama koje se održavaju prema potrebi, a najmanje jedanput tromjesečno i donosi po potrebi poslovnik o svojem radu.

Uprava pravovaljano odlučuje ako sjednici prisustvuje natpolovična većina njenih članova, a odluke donosi natpolovičnom većinom prisutnih članova.

V.5.
Nadzorni odbor







Članak 36.


Nadzorni odbor ima tri člana koje bira Skupština na četiri godine i mogu biti ponovno birani. Član Nadzornog odbora ne može biti član Uprave.

Konstituirajuću sjednicu Nadzornog odbora saziva predsjednik Saveza i njome predsjedava do izbora predsjednika Nadzornog odbora.


Predsjednika Nadzornog odbora se u pravilu poziva na sjednice Uprave i Skupštine Saveza, a, u slučaju nemogućnosti da prisustvuje sjednicama, predsjednik Nadzornog odbora ima pravo poslati na te sjednice člana Nadzornog odbora koji ga zamjenjuje. O toj zamjeni odlučuje Nadzorni odbor kao samosatalno tijelo Saveza.






Članak 37.


Nadzorni odbor razmatra i nadzire:


- primjenu odredaba ovog Statuta i drugih općih akata Saveza;

- materijalno-financijsko poslovanje Saveza i korištenje imovine Saveza;


- ostvarivanje odluka, zaključaka i drugih akata tijela Saveza;


- predlaže mjere za otklanjanje propusta i grešaka u radu Saveza i njegovih tijela te stručne službe Saveza;


- podnosi izvješće o svom radu Skupštini Saveza;


- obavlja i druge poslove koje mu povjeri Skupština Saveza.


Sjednice Nadzornog odbora održavaju se po potrebi, a najmanje jedanput godišnje.


Predsjednik Nadzornog odbora, kojeg biraju članovi između sebe, saziva sjednice odbora, rukovodi njegovim radom i obavlja druge poslove koje mu povjeri Skupština ili Uprava Saveza.


O radu sjednice vodi se zapisnik.


Nadzorni odbor pravovaljano odlučuje ako sjednici prisustvuje natpolovična većina njegovih članova, a odluke i zaključke donosi većinom glasova prisutnih članova.






Članak 38.


Članovi Nadzornog odbora za svoj rad odgovaraju Skupštini Saveza.


Na razrješenje i opoziv Nadzornog odbora ili pojedinog njegovog člana primjenjuju se odredbe članka 31. ovog Statuta.
VI. IZBOR I OPOZIV LIKVIDATORA SAVEZA 
Članak 39.

Likvidatora Saveza bira i opoziva Skupština na prijedlog Uprave Saveza.


Likvidator može biti i osoba koja nije član Saveza, a mora raspolagati odgovarajućim stručnim (financijskim i pravnim) znanjem kako bi mogla voditi brigu o raspodjeli imovine Saveza.


Likvidator ima pravo na naknadu troškova za svoj rad iz sredstava Saveza u visini koju određuje Uprava Saveza na prvoj sjednici nakon njegovog imenovanja. 

VII. NAČIN STJECANJA I RASPOLAGANJA IMOVINOM SAVEZA 
Članak 40.


Imovina Saveza sastoji se od nekretnina, trajne imovine, inventara, arhive, novčanih i drugih dugoročnih i kratkoročnih sredstava, novčanih sredstava u bankama i blagajni, potraživanja, vrijednosnih papira, imovinskih prava i svake druge aktive kojom Savez može raspolagati u skladu sa zakonom.

Imovina Saveza može se sastojati shodno članku 11. i od  vlasničkih prava i udjela u pravnim osobama koje je utemeljio Savez ili su vlasnički udjeli dobiveni kupnjom ili donacijom.
Savez pribavlja novčana sredstva iz članarina, donacija, poklona, sponzorstva, financiranjem iz državnog proračuna i/ili proračuna regionalne i lokalne samouprave te iz drugih dopuštenih izvora i koristi ih za ostvarivanje svojih ciljeva, a o njihovoj raspodjeli odlučuje Uprava Saveza.

Prihod Saveza je i ostvarena dobit koju eventualno ostvare pravne osobe s pravom podjele dobiti, a koje su u potpunom ili djelimičnom vlasništvu Saveza.





Članak 41.


Savez upravlja imovinom Saveza u skladu s propisima o materijalnom i financijskom poslovanju neprofitnih organizacija.

Svi prihodi i rashodi utvrđuju se financijskim planom koji se donosi za jednu kalendarsku godinu i vrijedi za godinu za koju je donesen.


Financijska godina Saveza počinje 1. siječnja, a završava 31. prosinca iste godine.


Po završetku godine za koju je donesen financijski plan sastavlja se zaključni račun.


Predsjednik Saveza ima naredbodavno pravo u raspolaganju imovinom Saveza.







Članak 42.


Ako Savez provodi programe i projekte od interesa za opće dobro financirane iz javnih izvora, najmanje jedanput godišnje o svome radu, opsegu, načinu stjecanja i korištenja sredstava mora izvijestiti davatelja sredstava, a putem mrežne stranice obavještava i širu javnost.
 Sredstva prikupljena sukladno stavku 1. ovog članka Savez može koristiti isključivo za provedbu odobrenih programa i projekata.

VIII. STATUT I DRUGI OPĆI AKTI 
Članak 43.


Statut je temeljni opći akt Saveza i svi drugi opći akti moraju biti usklađeni s odredbama ovoga Statuta.

O statusnim promjenama Saveza odlučuje Skupština Saveza dvotrećinskom većinom prisutnih članova na sjednici Skupštine. 

Pripajanje ili spajanje ne može se provesti s udrugom čija financijska izvješća iskazuju negativan rezultat.


Postupak za izmjene i dopune Statuta pokreće:


- najmanje jedna trećina ukupnog broja članova u udrugama članicama Saveza i individualnih članova Saveza;


- Uprava Saveza;


- Nadzorni odbor Saveza.

Nacrt prijedloga izmjena i dopuna Statuta priprema i utvrđuje Uprava Saveza i upućuje ga na raspravu udrugama članicama Saveza i individualnim članovima preko njihovih predstavnika u Skupštini Saveza.

Uprava Saveza razmatra primjedbe i prijedloge dane u raspravi, zauzima stavove o njima i utvrđuje prijedlog Statuta ili njegovih izmjena i dopuna i dostavlja Skupštini na odlučivanje.

Tumačenje odredaba Statuta Saveza daje Skupština Saveza.






Članak 44.


Sva unutarnja pitanja Saveza, kao i druga pitanja koja nisu uređena Statutom, a zahtijevaju podrobnu razradu, uredit će se općim aktima koje donosi Uprava Saveza. 

IX. PRESTANAK SAVEZA I POSTUPAK S IMOVINOM
Članak 45.


Savez može prestati iz razloga utvrđenih Zakonom i odlukom Skupštine usvojenom dvotrećinskom većinom prisutnih članova na sjednici Skupštine.

U slučaju prestanka postojanja Saveza odlukom Skupštine, utvrdit će se kome će imovina pripasti u skladu sa Zakonom do osnivanja novog esperantskog saveza za područje Republike Hrvatske. 


Ako se u roku od dvije godine od dana prestanka Saveza ne osnuje novi esperantski savez, s imovinom iz stavka 2. ovog članka postupit će se u skladu s važećim odredbama Zakona.

Pobliža određenja o imovini Saveza uređuju se Pravilnikom o upravljanju imovinom Saveza, a u skladu s ovim Statutom.
X. NAČIN RJEŠAVANJA SPOROVA I SUKOBA INTERESA UNUTAR SAVEZA 
Članak 47.

Sve međusobne sporove proizašle iz članstva u Savezu i/ili aktivnostima u sklopu djelovanja Saveza, članovi se obvezuju riješiti mirnim putem uz arbitražu Uprave Saveza.

XI. PRIJELAZNE I ZAVRŠNE ODREDBE
Članak 48.

Ovaj Statut stupa na snagu s danom donošenja na Skupštini Udruge, a primjenjuje se danom upisa u Registar udruga Republike Hrvatske.

S danom početka primjene ovoga Statuta prestaje važiti Statut Hrvatskog saveza za esperanto od 27.5.2000. godine kao i sve izmjene i dopune u vezi s njim.


U Zagrebu, 23. svibnja 2015. godine                       Predsjednik Saveza:
                                                                          


      Anto Mlinar
